17.		Návrh na určenie manželského výživného
			(§ 71 Zákona o rodine)
Okresnému súdu
Lučenec
V Lučenci, 1. apríla 2022
Návrh navrhovateľky:
Terézia Vajdová, rod. Balogová, nar. 2. 12. 1976, bytom Lučenec, Horná 1, štátne občianstvo SR, nezamestnaná, evidovaná na Úrade práce, sociálnych vecí a rodiny v Lučenci, tel.: 0900 123456, e-mail.: terezia.vajdova@xyz.sk
za účasti manžela:
Ján Vajda, nar. 15. 7. 1965, bytom Poltár, Dolná 2, štátne občianstvo SR, zamestnaný v spoločnosti Supermaster, a.s., Lučenec, Hornonitrianska 24, IČO: 25 687 458
o určenie manželského výživného
I.
Manželstvo s Jánom Vajdom som uzavrela dňa 2. 11. 2005 pred Matričným úradom Mesta Lučenec. Z manželstva sa nám narodil dňa 4. 2. 2010 syn Lukáš Vajda. Naše manželstvo doposiaľ trvá. Ja som v súčasnosti bez zamestnania a manžel pracuje v spoločnosti Supermaster, a.s. Lučenec, kde jeho priemerný čistý mesačný príjem činí približne 1 000 €.
Dôkazy:
–	Sobášny list
–	Rodný list maloletého dieťaťa
–	Potvrdenie Úradu práce, sociálnych vecí a rodiny
–	Potvrdenie o výške príjmu manžela
II.
Z dôvodu pretrvávajúcich nezhôd medzi nami sa manžel odsťahoval zo spoločnej domácnosti v máji roku 2021 ku svojim rodičom. Odvtedy spolu nekomunikujeme, celá starostlivosti o domácnosť aj o nášho syna je na mojich pleciach, pričom poberám len dávky v hmotnej núdzi vo výške 170 €. Manžel neprispieva ani na domácnosť ani na svojho syna žiadnou sumou, pričom je zamestnaný a podľa mojich vedomostí má čistý mesačný príjem približne 1 000 €. Presnú výšku jeho príjmu navrhujem zistiť dopytom na jeho zamestnávateľa.
Ja musím zo sociálnych dávok pokryť mesačné nájomné 200 €, stravu 50 €, ošatenie, hygienické potreby a podobne, o čom predkladám doklady, a keďže tieto náklady prevyšujú moje príjmy, neustále mi musia finančne vypomáhať rodičia a výdavky súvisiace s ročným vyúčtovaním služieb som musela pokryť pôžičkou z nebankovej inštitúcie, kde splácam mesačne po 50 €. Nevlastním žiaden majetok väčšej hodnoty, žiadne nehnuteľnosti, bývam v nájomnom byte. Náhradu trov tohto konania si nežiadam.
Dôkazy:
–	Výsluch účastníkov
–	Rozhodnutie o priznaní dávok v hmotnej núdzi
–	Zmluva o nájme
–	Potvrdenie o platbe SIPO
–	Ročné vyúčtovanie služieb
–	Zmluva o pôžičke
III.
Vzhľadom k vyššie uvedenému preto žiadam, aby súd v súlade s ustanovením § 71 Zákona o rodine vydal nasledovný
rozsudok:
Ján Vajda, nar. 15. 7. 1965, je povinný prispievať na výživu svojej manželky Terézie Vajdovej, rod. Balogovej, nar. 2. 12. 1976 sumou 100 € mesačne, vždy do dvadsiateho dňa v mesiaci vopred, počnúc dňom podania tohto návrhu.
Žiaden z účastníkov nemá nárok na náhradu trov konania.
Terézia Vajdová
Poznámky k vzoru
Manželia majú vzájomnú vyživovaciu povinnosť. Ak jeden z manželov túto povinnosť neplní, súd na návrh niektorého z nich určí jej rozsah tak, aby životná úroveň oboch manželov bola v zásade rovnaká. Pri rozhodovaní o určení rozsahu vyživovacej povinnosti súd prihliadne na starostlivosť o domácnosť.
Na konanie je miestne príslušný súd, v obvode ktorého má trvalý pobyt navrhovateľ. Navrhovateľ v konaní o určenie manželského výživného je oslobodený od platenia súdnych poplatkov.